Illum il-Kummissjoni pproponiet riforma ambizzjuża tal-ispazju diġitali, sett komprensiv ta' regoli ġodda għas-servizzi diġitali kollha, inkluż il-midja soċjali, is-swieq online u pjattaformi online oħra li joperaw fl-Unjoni Ewropea: l-Att dwar is-Servizzi Diġitali u l-Att dwar is-Swieq Diġitali. Il-valuri Ewropej huma fil-qalba ta' dawn iż-żewġ proposti. Ir-regoli l-ġodda se jipproteġu aħjar lill-konsumaturi u d-drittijiet tagħhom online, u se jwasslu għal swieq diġitali aktar ġusti u aktar miftuħa għal kulħadd. Ġabra ta' regoli moderna fis-suq uniku kollu se trawwem l-innovazzjoni, it-tkabbir u l-kompetittività u se tipprovdi lill-utenti b'servizzi online ġodda, aħjar u affidabbli. Se tappoġġa wkoll l-espansjoni ta' pjattaformi iżgħar, ta' intrapriżi żgħar u medji u ta' negozji ġodda, filwaqt li tipprovdilhom aċċess faċli għall-klijenti fis-suq uniku kollu u tnaqqas il-kostijiet tal-konformità. Barra minn hekk, ir-regoli l-ġodda se jipprojbixxu l-kundizzjonijiet inġusti imposti mill-pjattaformi online li saru jew li huma mistennija li jsiru gwardjani tas-suq uniku. Iż-żewġ proposti huma fil-qalba tal-ambizzjoni tal-Kummissjoni biex dan id-deċennju jkun id-Deċennju Diġitali tal-Ewropa. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Iż-żewġ proposti għandhom għan wieħed: li jiżguraw li aħna, bħala utenti, ikollna aċċess għal għażla wiesgħa ta' prodotti u servizzi sikuri online. U li n-negozji li joperaw fl-Ewropa jkunu jistgħu jikkompetu online b'mod ħieles u ġust bħalma jagħmlu offline. Din hija dinja waħda. Għandna nkunu nistgħu nixtru b'mod sikur u nafdaw l-aħbarijiet li naqraw. Għax dak li huwa illegali offline huwa illegali online wkoll.” Il-Kummissarju għas-Suq Intern Thierry Breton stqarr: “Bosta pjattaformi online saru kruċjali għall-ħajja taċ-ċittadini u n-negozji tagħna, u saħansitra għas-soċjetà tagħna u għad-demokrazija b'mod ġenerali. Bil-proposti tal-lum, qed norganizzaw l-ispazju diġitali tagħna għad-deċennji li ġejjin. B'regoli armonizzati, obbligi ex ante, sorveljanza aħjar, infurzar rapidu u sanzjonijiet deterrenti, se niżguraw li kull min joffri u juża s-servizzi diġitali fl-Ewropa jibbenefika minn sigurtà, fiduċja, innovazzjoni u opportunitajiet ta' negozju.” Ix-xenarju tas-servizzi diġitali llum huwa differenti ħafna minn dak li kien 20 sena ilu, meta ġiet adottata d-Direttiva dwar il-Kummerċ Elettroniku. L-intermedjarji online saru essenzjali għat-trasformazzjoni diġitali. B'mod partikolari l-pjattaformi online ħolqu benefiċċji sinifikanti għall-konsumaturi u għall-innovazzjoni, iffaċilitaw il-kummerċ transfruntier ġewwa l-Unjoni u barra minnha, u fetħu opportunitajiet ġodda għal diversi negozji u kummerċjanti Ewropej. Fl-istess ħin, jistgħu jintużaw bħala mezz għad-disseminazzjoni ta' kontenut illegali, jew biex jinbiegħu oġġetti jew servizzi illegali online. Xi atturi kbar ħafna saru spazji kważi pubbliċi għall-kondiviżjoni tal-informazzjoni u għall-kummerċ online. Saru sistemiċi fin-natura tagħhom, u joħolqu riskji partikolari għad-drittijiet tal-utenti, għall-flussi tal-informazzjoni u għall-parteċipazzjoni pubblika. Skont l-Att dwar is-Servizzi Diġitali, l-obbligi vinkolanti għall-UE kollha se japplikaw għas-servizzi diġitali kollha li jikkollegaw lill-konsumaturi mal-oġġetti, mas-servizzi jew mal-kontenut, inkluż proċeduri ġodda għal tneħħija aktar rapida ta' kontenut illegali kif ukoll protezzjoni komprensiva għad-drittijiet fundamentali tal-utenti online. Il-qafas il-ġdid se jibbilanċja mill-ġdid id-drittijiet u r-responsabbiltajiet tal-utenti, tal-pjattaformi intermedjarji u tal-awtoritajiet pubbliċi u huwa bbażat fuq il-valuri Ewropej - inkluż ir-rispett tad-drittijiet tal-bniedem, tal-libertà, tad-demokrazija, tal-ugwaljanza u tal-istat tad-dritt. Il-proposta tikkomplementa l-Pjan ta' Azzjoni għad-Demokrazija Ewropea bl-għan li d-demokraziji jsiru aktar reżiljenti. Konkretament, l-Att dwar is-Servizzi Diġitali se jintroduċi serje ta' obbligi ġodda u armonizzati għas-servizzi diġitali fl-UE kollha, iggradwati bir-reqqa abbażi tad-daqs u tal-impatt ta' dawk is-servizzi, bħal pereżempju: Il-pjattaformi li jilħqu aktar minn 10 % tal-popolazzjoni tal-UE (45 miljun utent) jitqiesu sistemiċi fin-natura tagħhom, u huma soġġetti mhux biss għal obbligi speċifiċi biex jikkontrollaw ir-riskji tagħhom stess, iżda wkoll għal struttura ġdida ta' sorveljanza. Dan il-qafas ġdid ta' akkontabbiltà se jkun magħmul minn bord ta' Koordinaturi Nazzjonali tas-Servizzi Diġitali, b'setgħat speċjali għall-Kummissjoni fis-superviżjoni ta' pjattaformi kbar ħafna inkluż il-kapaċità li tissanzjonahom direttament. L-Att dwar is-Swieq Diġitali jindirizza l-konsegwenzi negattivi li jirriżultaw minn ċerta imġiba tal-pjattaformi li jaġixxu bħala “gwardjani” diġitali fis-suq uniku. Dawn huma pjattaformi li għandhom impatt sinifikanti fuq is-suq intern, li jservu bħala gateway importanti għall-utenti kummerċjali biex jilħqu lill-klijenti tagħhom, u li jgawdu, jew huwa previst li se jgawdu, minn pożizzjoni soda u dejjiema. Dan jista' jagħtihom is-setgħa li jaġixxu bħala regolaturi privati u li jiffunzjonaw bħala punt ta' konġestjoni bejn in-negozji u l-konsumaturi. Xi kultant, kumpaniji bħal dawn għandhom kontroll fuq ekosistemi sħaħ tal-pjattaformi. Meta gwardjan jinvolvi ruħu fi prattiki kummerċjali inġusti, jista' jipprevjeni li s-servizzi prezzjużi u innovattivi tal-utenti kummerċjali u tal-kompetituri tiegħu jaslu għand il-konsumatur jew inkella jdumu biex jaslu. Eżempji ta' dawn il-prattiki jinkludu l-użu inġust tad-data minn negozji li joperaw fuq dawn il-pjattaformi, jew sitwazzjonijiet fejn l-utenti jkunu llokkjati f'servizzi partikolari u jkollhom għażliet limitati biex jaqilbu għal servizz ieħor. L-Att dwar is-Swieq Diġitali huwa bbażat fuq ir-Regolament orizzontali dwar ir-Relazzjonijiet bejn il-Pjattaformi u n-Negozji, fuq is-sejbiet tal-Osservatorju dwar l-Ekonomija tal-Pjattaformi Online, u fuq l-esperjenza estensiva tal-Kummissjoni fl-immaniġġjar tas-swieq online permezz tal-infurzar tal-liġi dwar il-kompetizzjoni. B'mod partikolari, jistabbilixxi regoli armonizzati li jiddefinixxu u jipprojbixxu dawk il-prattiki inġusti mill-gwardjani u jipprovdi mekkaniżmu ta' infurzar ibbażat fuq l-investigazzjonijiet tas-suq. L-istess mekkaniżmu se jiżgura li l-obbligi stabbiliti fir-Regolament jinżammu aġġornati fir-realtà diġitali li qed tevolvi b'mod kostanti. Konkretament, l-Att dwar is-Swieq Diġitali se: Il-Parlament Ewropew u l-Istati Membri se jiddiskutu l-proposti tal-Kummissjoni fil-proċedura leġiżlattiva ordinarja. Jekk jiġi adottat, it-test finali se japplika direttament fl-Unjoni Ewropea kollha. L-Att dwar is-Servizzi Diġitali u l-Att dwar is-Swieq Diġitali huma r-risposta Ewropea għall-proċess ta' riflessjoni profonda li wettqu l-Kummissjoni, l-Istati Membri tal-UE u ħafna ġurisdizzjonijiet oħra fis-snin reċenti biex jifhmu l-effetti li għandha d-diġitalizzazzjoni – u b'mod aktar speċifiku l-pjattaformi online – fuq id-drittijiet fundamentali, il-kompetizzjoni u, b'mod aktar ġenerali, fuq is-soċjetajiet u l-ekonomiji tagħna. Il-Kummissjoni kkonsultat ma' firxa wiesgħa ta' partijiet ikkonċernati fit-tħejjija ta' dan il-pakkett leġiżlattiv. Matul is-sajf tal-2020, il-Kummissjoni kkonsultat lill-partijiet ikkonċernati biex tkompli tappoġġa l-ħidma fl-analiżi u fil-ġbir tal-evidenza għall-kamp ta' applikazzjoni tal-kwistjonijiet speċifiċi li jistgħu jirrikjedu intervent fil-livell tal-UE fil-kuntest tal-Att dwar is-Servizzi Diġitali u l-Għodda l-Ġdida ta' Kompetizzjoni, li servew bħala bażi għall-proposta għall-Att dwar is-Swieq Diġitali. Il-konsultazzjonijiet pubbliċi miftuħa bi tħejjija tal-pakkett tal-lum, li saru minn Ġunju 2020 sa Settembru 2020, irċevew aktar minn 3000 tweġiba mill-ispettru kollu tal-ekonomija diġitali u mid-dinja kollha. Mistoqsijiet u Tweġibiet dwar l-Att dwar is-Servizzi Diġitali Mistoqsijiet u Tweġibiet dwar l-Att dwar is-Swieq Diġitali Paġna tal-fatti: L-Att dwar is-Servizzi Diġitali Paġna tal-fatti: L-Att dwar is-Swieq Diġitali Riżultati tal-konsultazzjoni pubblika dwar l-Att dwar is-Servizzi Diġitali Riżultati tal-konsultazzjoni pubblika dwar Għodda Ġdida ta' Kompetizzjoni Sit web dwar il-proċeduri tal-antitrust Pjan ta' Azzjoni għad-Demokrazija Ewropea Linji gwida politiċi tal-President von der Leyen Fuljett - Il-pjattaformi online kif jiffurmawlna ħajjitna u n-negozji?